Dienslewering in Pretoria geraak deur betogingsFoto: Thobile Mathonsi/African News Agency (ANA) Betogende munisipale werkers het Donderdag weer in die Pretoriase middestad betoog waartydens vragmotors aan die brand gesteek en rommel in die strate gegooi is. Lede van die munisipale vakbond Samwu betoog oor ŉ loondispuut met die Tshwane-metro. Volgens die metro het die betogings ŉ invloed op dienslewering en word basiese dienste soos die herstel van kragonderbrekings, riool, watermeters, pyplekkasies en afvalverwydering reeds geraak weens die voortdurende betogings. Die Tshwane-metro het ook vroeër die week sy busdiens opgeskort weens die betogings. Chaos het Dinsdag by Tshwane-huis in die middestad uitgebreek. Munisipale werkers het glasrelings beskadig en rommel gestrooi. Die polisie het later ingegryp en die betogers uiteengejaag. Mpho Nawa, hoofadministrateur van die metro, het die gedrag van Samwu-lede veroordeel. “Die reg om te staak is verskans in die Grondwet, maar niemand het die reg om die eiendom van die munisipaliteit te beskadig en die strate met rommel te bestrooi nie. Hierdie gedrag grens aan misdadigheid.” Foto: Thobile Mathonsi/African News Agency (ANA) Die munisipale vakbonde is ontevrede omdat die metro glo nie hou by ŉ beloofde loonverhoging van 6,5% nie. Volgens die metro is dit nie waar nie en gaan onderhandelings voort. Nawa het gesê dit is reeds aan die vakbonde duidelik gemaak dat die stad se geldsake ŉ bron van kommer is. “Ons vooruitskattings dui daarop dat die stad waarskynlik teen die einde van die 2020-’21-boekjaar ŉ tekort van R5 miljard sal hê indien niks verander nie, en sodoende die risiko loop om nie sy finansiële verpligtinge, waaronder salarisse, na te kom nie.” Lebogang Maile, Gautengse LUR vir samewerkende regering en tradisionele sake, het gesê hy het met kommer kennis van die situasie geneem. Hy het die vakbonde versoek om hul onbeskermde staking op te skort en terug te keer na die onderhandelingstafel. “Ons doen ŉ beroep op leiers van die vakbonde om hul lede te versoek om terug te keer werk toe en die onderhandelings ongestoord te laat voortgaan. Ons doen ook ŉ beroep op albei partye om in goeder trou te onderhandel.”